ΓΡΑΠΤΗ ΕΡΩΤΗΣΗ E-2722/97 υποβολή: Jesϊs Cabezσn Alonso (PSE) προς την Επιτροπή (1η Σεπτεμβρίου 1997)

Θέμα: Ανάθεση έργων συγχρηματοδοτούμενων από την Ευρωπαϊκή 7Ενωση

Στο πλαίσιο των συζητήσεων του περιφερειακού Κοινοβουλίου της Καντάμπρια (Ισπανία), προέκυψε μια κάποια πολεμική σχετικά με την αξιολόγηση των εταιρειών που υπέβαλαν προσφορές για την ανάληψη των έργων της πρώτης φάσης της γενικής εξυγίανσης του όρμου του Σανταντέρ.

Ασκούν οι υπηρεσίες της Επιτροπής κάποια επιτήρηση σε ό,τι αφορά την ανάθεση των δημοσίων έργων που συγχρηματοδοτούνται από την Ευρωπαϊκή Ένωση; Υπήρξε μια τέτοια επιτήρηση στην περίπτωση του όρμου του Σανταντέρ;

Απάντηση του κ. Monti εξ ονόματος της Επιτροπής (23 Οκτωβρίου 1997)

Η Επιτροπή δεν είναι σε θέση να ελέγχει διεξοδικά όλες τις δημόσιες συμβάσεις προς ανάθεση στα κράτη μέλη προκειμένου να βεβαιωθεί για τη συμβατότητά τους με τις οδηγίες που διέπουν τις διαδικασίες ανάθεσης των δημόσιων συμβάσεων. Αυτός είναι και ο λόγος για τον οποίον σε πολλά κράτη μέλη έχουν ήδη θεσμοθετηθεί αποτελεσματικά μέσα προσφυγής κατ' εφαρμογή των διατάξεων της οδηγίας 89/665/ΕΟΚ για το συντονισμό των νομοθετικών, κανονιστικών και διοικητικών διατάξεων περί της εφαρμογής των διαδικασιών προσφυγής στον τομέα της σύναψης συμβάσεων κρατικών προμηθειών και δημοσίων έργων ((ΕΕ L 395 της 30.12.1989. )) και της οδηγίας 92/13/ΕΟΚ για το συντονισμό των νομοθετικών, κανονιστικών και διοικητικών διατάξεων σχετικά με την εφαρμογή των κοινοτικών κανόνων στις διαδικασίες σύναψης των συμβάσεων φορέων οι οποίοι λειτουργούν στους τομείς του ύδατος, της ενέργειας, των μεταφορών και των τηλεπικοινωνιών ((ΕΕ L 76 της 23.3.1992. )), ούτως ώστε οι επιχειρήσεις που θεωρούν ότι έχουν αδικηθεί κατά τη διεξαγωγή της διαδικασίας ανάθεσης μιας δημόσιας σύμβασης να μπορούν να ενεργήσουν το ταχύτερο δυνατό σε εθνικό επίπεδο για να υπερασπισθούν τα δίκαιά τους. Η δυνατότητα αυτή δεν θίγει το δικαίωμα των ίδιων επιχειρήσεων να υποβάλουν καταγγελία στην ίδια την Επιτροπή, η οποία έχει τότε τη δυνατότητα να κινήσει κατά του οικείου κράτους μέλους τη διαδικασία που προβλέπεται στο άρθρο 169 της συνθήκης ΕΚ.

Σε ό,τι αφορά, ειδικότερα, τις διαδικασίες ανάθεσης δημόσιων συμβάσεων που προκηρύσσονται με σκοπό την εκτέλεση έργων για τα οποία παρέχεται χρηματοδότηση από την Κοινότητα, η Επιτροπή ασκεί έναν γενικό έλεγχο των διαδικασιών αυτών σε συνεργασία με τα κράτη μέλη, παραδείγματος χάρη μέσω των επιτροπών παρακολούθησης. Προκειμένου περί των έργων στον όρμο του Σανταντέρ, η Επιτροπή διαπίστωσε ότι οι αρμόδιες αρχές είχαν πράγματι καταστήσει τη σχετική σύμβαση ανοικτή στον ανταγωνισμό, δημοσιεύοντας τη σχετική διακήρυξη διαγωνισμού στην Επίσημη Εφημερίδα ((ΕΕ S 124 της 29.6.1996. )). Στη συνέχεια, η Επιτροπή δεν έλαβε καμία πληροφορία περί ιδιαίτερων προβλημάτων κατά τη διεξαγωγή της διαδικασίας. Επομένως, με βάση τα στοιχεία που έχει στη διάθεσή της, η Επιτροπή συμπεραίνει ότι καμία επιχείρηση δεν προσέφυγε ούτε στην ίδια, ούτε στις εθνικές αρχές, υποστηρίζοντας ότι παραβιάσθηκαν τα δικαιώματά της στο πλαίσιο της εν λόγω διαδικασίας.

Εν πάση περιπτώσει, η Επιτροπή δεν γνωρίζει την ύπαρξη οποιασδήποτε πολεμικής σχετικά με το σύστημα αξιολόγησης των επιχειρήσεων που μετείχαν στη διαδικασία ανάθεσης της σύμβασης για τα έργα εξυγίανσης του όρμου του Σανταντέρ.